DEĊIŻJONI TAL-KUMMISSJONI
ta’ l-1 ta’ Awwissu 2007
li temenda d-Deċiżjoni 2006/415/KE dwar ċerti miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna fit-tjur tal-Komunità
(notifikata taħt id-dokument numru C(2007) 3696)
(Test b’relevanza għaż-ŻEE)
(2007/556/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intrakomunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intrakomunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 2005/94/KE ta’ l-20 ta’ Diċembru 2005 dwar miżuri Komunitarji għall-kontroll ta’ l-influwenza tat-tjur u li tħassar id-Direttiva 92/40/KEE (3), u b’mod partikolari l-Artikolu 63(3) tagħha,
Billi:
(1)
Id-Deċiżjoni tal-Kummissjoni 2006/415/KE ta’ l-14 ta’ Ġunju 2006 dwar ċerti miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna fit-tjur tal-Komunità u li tirrevoka d-Deċiżjoni 2006/135/KE (4) tistipula ċerti miżuri ta’ ħarsien li għandhom jiġu applikati sabiex tiġi evitata l-firxa ta’ din il-marda, inkluż l-istabbiliment ta’ żoni A u B wara tifqigħa suspettata jew ikkonfermata tal-marda.
(2)
Wara tifqigħa ta’ l-influwenza tat-tjur tas-sottotip H5N1 ta’ patoġeniċità għolja ħafna fir-Repubblika Ċeka, il-Kummissjoni adottat id-Deċiżjoni 2007/434/KE tal-21 ta’ Ġunju 2007 li temenda d-Deċiżjoni 2006/415/KE li tikkonċerna ċerti miżuri ta’ protezzjoni fir-rigward ta’ l-influwenza tat-tjur tat-tip H5 ta’ patoġeniċità għolja ħafna fit-tjur fir-Repubblika Ċeka (5).
(3)
Fil-jiem li segwew il-Kummissjoni adottat id-Deċiżjoni 2007/545/KE tad-29 ta’ Ġunju 2007 li tikkonċerna miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna ġewwa l-Komunità (6), sabiex tikkonferma l-miżuri protettivi interim previsti fid-Deċiżjoni 2007/434/KE fir-rigward taż-żoni A u B fir-Repubblika Ċeka u t-tul taż-żmien għal dik ir-reġjunalizzazzjoni.
(4)
Wara tifqigħa ta’ l-influwenza tat-tjur tas-sottotip H5N1 ta’ patoġeniċità għolja ħafna fil-Ġermanja, il-Kummissjoni adottat id-Deċiżjoni 2007/483/KE tad-9 ta’ Lulju 2007 li temenda d-Deċiżjoni 2006/415/KE li tikkonċerna ċerti miżuri ta’ protezzjoni fir-rigward ta’ l-influwenza tat-tjur tat-tip H5 ta’ patoġeniċità għolja ħafna fit-tjur fil-Ġermanja (7).
(5)
Id-Deċiżjoni tal-Kummissjoni 2007/496/KE tat l-13 ta’ Lulju li temenda d-Deċiżjoni 2006/415/KE li tikkonċerna ċerti miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna fit-tjur tal-Komunità (8) il-miżuri protettivi interim previsti fid-Deċiżjoni 2007/483/KE rigward iż-żoni A u B fil-Ġermanja ġew ikkonfermati. Aktar minn hekk, id-delineazzjoni taż-żoni li huma ristretti u t-tul taż-żmien għall-miżuri applikati mir-Repubblika Ċeka ġew immodifikati sabiex jiġi kkunsidrat it-tibdil fis-sitwazzjoni epidemjoloġika ġewwa dak l-Istat Membru.
(6)
Fit-12 ta’ Lulju 2007, ir-Repubblika Ċeka irrappurtat il-konferma ta’ żewġ tifqigħat oħra fl-impriżi tat-tjur ġewwa ż-żona A li kienet teħtieġ li tiġġedded l-applikazzjoni ta’ miżuri protettivi fir-rigward tar-Repubblika Ċeka. Aktar minn hekk għal raġunijiet ta’ ċarezza tal-leġiżlazzjoni Komunitarja jidher xieraq li jiġu elenkati ż-żoni li jinsabu taħt iż-żona ta’ restrizzjoni A ġewwa dak l-Istat Membru f'ordni alfabetiku sabiex ikun hemm distinzjoni bejn żoni protettivi u ta’ sorveljanza.
(7)
Għalhekk id-Deċiżjoni 2006/415/KE għandha tiġi emendata skond dan.
(8)
Il-miżuri pprovduti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2006/415/KE jinbidel bit-test fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 1 ta’ Awwissu 2007.